Հավելված N 1

ՀՀ կառավարության 2022 թվականի

․․․․․․․․․․․-ի N -Լ որոշման

**Պարենային անվտանգության համակարգի զարգացման Ռազմավարություն**

**Բովանդակություն**

[1 հհ կառավարության ուղերձը 1](#_Toc117261737)

[2 Նախաբան 3](#_Toc117261738)

[2.1 Հայաստանի տնտեսական զարգացման ընթացքը 3](#_Toc117261739)

[2.2 Ռազմավարության ընդունման անհրաժեշտությունը եվ նպատակը 3](#_Toc117261740)

[2.2.1 Պարենային անվտանգությունը գլոբալ համատեքստում 3](#_Toc117261741)

[2.3 Պարենային անվտանգության բարելավման ՊՀԳ մոտեցումներ 4](#_Toc117261742)

[2.4 Հայաստանի Պարենային անվտանգության ռազմավարության ընդունման անհրաժեշտությունը եվ նպատակը 6](#_Toc117261743)

[3 Պարենային անվտանգության իրավիճակը Հայաստանում 8](#_Toc117261744)

[3.1 Պարենային անվտանգության խնդիրները եվ բնութագրիչները 8](#_Toc117261745)

[3.2 Պարենային ինքնաբավության մակարդակը 11](#_Toc117261746)

[3.3 Պարենային անվտանգության գործող համակարգի արդյունավետությունը 12](#_Toc117261747)

[3.4 Պարենային անվտանգության ռազմավարության կապը մյուս ոլորտային փաստաթղթերի հետ 12](#_Toc117261748)

[3.5 Այլ ընդհանրական ասպեկտներ 13](#_Toc117261749)

[4 Պարենային Անվտանգության Համակարգի Հենասյուներ 15](#_Toc117261750)

[4.1 Պարենի (ֆիզիկական) առկայություն 15](#_Toc117261751)

[4.2 Պարենի մատչելիությունը 18](#_Toc117261752)

[4.3 Պարենի օգտագործումը 19](#_Toc117261753)

[4.4 Պարենային ապահովության կայունությունը 20](#_Toc117261754)

[5 Հայաստանում Պարենային անվտանգության Հիմնախնդիրներ եվ Մարտահրավերներ 22](#_Toc117261755)

[5.1 Հիմնախնդիրներ 22](#_Toc117261756)

[5.2 Մարտահրավերները 24](#_Toc117261757)

[5.3 ռազմավարության գերագույն նպատակ եվ ենթանպատակներ 26](#_Toc117261758)

[5.3.1 Գերագույն նպատակներից բխող ենթանպատակներ 26](#_Toc117261759)

[6 Ռազմավարության Գործողությունների Ծրագիր 30](#_Toc117261760)

[7 Պարենային Անվտանգության Ռազմավարության Իրագործման Ցուցիչները 31](#_Toc117261761)

[8 Ռազմավարության Իրականացման Կառավարումն ու Մշտադիտարկումը 34](#_Toc117261762)

**Հապավումներ**

|  |  |
| --- | --- |
| ԱԻՆ | Արտակարգ իրավիճակների նախարարություն |
| ԱՆ | Առողջապահության նախարարություն |
| ԱՍՀՆ | Աշխատանքի և սոցիալական հարցերի նախարարություն |
| ԵՄ | Եվրոպական միություն |
| ԷՆ | Էկոնոմիկայի նախարարություն |
| ԿԳՄՍՆ | Կրթության, գիտության, մշակույթի և սպորտի նախարարություն |
| ՊԳԿ | ՄԱԿ-ի Պարենի և գյուղատնտեսության կազմակերպություն |
| ՊՀԳ | Պարենի համաշխարհային գագաթնաժողով |
| ՊՀԾ | Պարենի համաշխարհային ծրագիր |
| ՀԲ | Համաշխարհային բանկ |
| ՀՀ | Հայաստանի Հանրապետություն |
| ՄԱԿ | Միավորված ազգերի կազմակերպություն |
| ՇՄՆ | Շրջակա միջավայրի նախարարություն |
| ՎԿ | Վիճակագրական Կոմիտե |
| ՏԿԵՆ | Տարածքային կառավարման և ենթակառուցվածքների նախարարություն |
| COVID-19 | Նոր կորոնավիրուս, 2019թ. |
| ԿԶՆ | ՄԱԿ-ի կայուն զարգացման նպատակներ |
| ՀՆԱ | Համախառն ներքին արդյունք |

# հհ կառավարության ուղերձը

1. Բնակչության պարենային անվտանգության կարիքների բավարարումը, այդ թվում՝ ճգնաժամի ժամանակ, Հայաստանի Հանրապետության կառավարության առաջնահերթություններից է: Պարենային անվտանգության ապահովումը ենթադրում է, որ ժամանակի ցանկացած պահի բնակչությանը ֆիզիկապես և տնտեսապես հասանելի է բավարար, անվտանգ և սննդարար սննդամթերք, որը բավարարում է բնակչության կարիքներին և սննդի պահանջներին՝ առողջ և ակտիվ կյանք ունենալու համար[[1]](#footnote-1): Պարենային անվտանգությունը ոչ միայն հիմնարար իրավունք է բնակչության համար, այլ նաև մարդկային կապիտալի և հմտությունների իրացման կարևոր նախապայման։ Բացի այդ, պարենային անվտանգությունը տնային տնտեսություների տնտեսական ցուցանիշները տարածաշրջանային և ազգային մակարդակներում բարելավելու նախադրյալ է հանդիսանում:
2. Պարենային անվտանգության վիճակի բարելավումը միտված է Հայաստանում պարենային անվտանգության և ապահովվածության վիճակի բարելավմանը, ինչը թույլ կտա արձագանքել տարատեսակ բնական, տեխնածին, քաղաքական, անվտանգային և այլ ճգնաժամերին ու մեղմել դրանց հետևանքները՝ նպաստելով երկրի սոցիալական, տնտեսական և մարդկային ռեսուրսների զարգացմանը, հասարակության տարբեր հատվածների և շերտերի միջև հավասարության ապահովմանը:
3. Կառավարությունը պարտավորվում է մինչև 2030 թվականն ապահովել Հայաստանի ազգաբնակչության պարենային անվտանգության կարիքները սննդի ապահովման այնպիսի համակարգի ստեղծման միջոցով, որն արդյունավետ է, արդար, հարմարվողական, ինչպես նաև դիմակայուն տարբեր տեսակի բնական, տեխնածին կամ շուկայական ցնցումների նկատմամբ և ապահովում է կայուն տնտեսական աճ և մարդկային զարգացում բոլոր մակարդակներում:

|  |
| --- |
| ***Համաձայն պարենային անվտանգության միջազգային պայմանագրերի, որոնց հավատարիմ է Հայաստանը (SDG 2-ի ներքո)՝ ՀՀ կառավարությունը մինչև 2030թ. կոնկրետ գործողություններ է ձեռնարկելու «Սովին վերջ դնելու, պարենային անվտանգության և բարելավված սննդի ապահովման և կայուն գյուղատնտեսության խթանման համար»:***  ***ՀՀ կառավարությունը նաև վերահաստատել է իր հավատարմությունը 1996թ. Պարենի Համաշխարհային Գագաթնաժողովում ընդունված «Պարենի համաշխարհային անվտանգության մասին Հռոմի հռչակագրին» (ՄԱԿ, 1996), որը ճանաչում է․ «Առողջ և սննդարար սննդամթերքից օգտվելու յուրաքանչյուրի իրավունքը՝ սովից զերծ մնալու հիմնարար իրավունքին համապատասխան»:*** |

1. Այդ նպատակով ՀՀ կառավարության 2021-2026 թվականների գործունեության միջոցառումների ծրագրում ներառվել է Պարենային անվտանգության համակարգի զարգացման ռազմավարության և 2022-2026 թվականների գործողությունների ծրագրի մշակում միջոցառումը՝ ներկայացնելով նոր մոտեցում պարենային անվտանգության խնդիրներին:

# Նախաբան

## Հայաստանի տնտեսական զարգացման ընթացքը

1. **Հայաստանն ակտիվ քայլեր է իրականացնում 2020 թվականի ճգնաժամի հետևանքներից վերականգնվելու ուղղությամբ**։ Հայաստանի ՀՆԱ-ն 2018-2019 թվականներին աճել է 5-7.5%-ի սահմաններում, սակայն COVID-19 համավարակով, համաշխարհային տնտեսական անկումով և 44-օրյա պատերազմով պայմանավորված աճն ընդհատվել է, և ՀՆԱ-ն 2020 թվականին նվազել է 7.4%-ով։ Այս բարդությունների ֆոնին տնտեսությունը վերականգնվել է 2021 թվականին․ ՀՆԱ-ի տարեկան աճը կազմել է 5.7%, իսկ վերականգնմանը մասնակցել են տնտեսության գրեթե բոլոր ոլորտերը։ Աճել են նաև տնտեսական բարեկեցության այլ ցուցանիշներ, ինչպիսիք են զբաղվածությունը և եկամուտները: Իրավիճակը կրկին փոփոխվել է 2022 թվականին՝ տարածաշրջանային և գլոբալ մակարդակում տեղի ունեցող քաղաքական և առևտրային ցնցումների, համաշխարհային մատակարարման շղթաների խափանումների, էներգակիրների, պարենային ու գյուղատնտեսական ապրանքների գների աճի, ինչպես նաև այլ համաշխարհային տնտեսական ցնցումների հետևանքով:
2. 2022 թվականի հուլիսի 1-ի դրությամբ Հայաստանում առկա է 28719 տեղահանված բնակիչ։ Գործազուրկ է տեղական պոտենցիալ աշխատուժի 15%-ը, որին գումարվելով պատերազմի հետևանքով տեղահանված բնակչության զգալի հատվածը, գործազուրկների մասնաբաժինը զգալիորեն ավելացել է։
3. Չնայած 2022 թվականին արձանագրված նոր համաշխարհային տնտեսական ցնցումներին՝ **Հայաստանում ընդհանուր մակրոտնտեսական իրավիճակը բարենպաստ է, և առկա են աճի նախադրյալներ,** որոնք շարունակում են խոցելի մնալ հնարավոր նոր ցնցումներին հանդիման։ Այդ պատճառով հատուկ կարևորություն է ստանում բոլոր ոլորտների դիմակայության ամրապնդումը՝ ներառյալ պարենային անվտանգությունը և մարդկային զարգացումը, որոնք երկրում կայուն զարգացման և աճի կարևոր նախադրյալներն են հանդիսանում։

## Ռազմավարության ընդունման անհրաժեշտությունը եվ նպատակը

### Պարենային անվտանգությունը գլոբալ համատեքստում

1. Բնակչության պարենային ապահովումը քսանմեկերորդ դարի կարևոր մարտահրավերներից է: Միջնաժամկետ հեռանկարում այն երկրի ազգային անվտանգության ապահովման հիմնական ուղղություններից է, պետականության և ինքնիշխանության պահպանման գործոն և ժողովրդագրական քաղաքականության իրականացման կարևորագույն բաղադրիչ։ Ավելին՝ պարենային ապահովությունը անհրաժեշտ նախապայման է կենսաապահովման պատշաճ ստանդարտների երաշխավորման միջոցով բնակչության կյանքի որակի բարելավման համար:
2. Բնակչությանը պարենով ապահովելու խնդիրը գոյություն է ունեցել վաղուց, սակայն 20-րդ դարի կեսերից համաշխարհային պարենային ռեսուրսների սակավության հիմնախնդիրների արդիականացման համատեքստում այս հարցին սկսել են հատուկ ուշադրություն դարձնել։ Կարևոր դերակատարում է ունեցել նաև մարդու իրավունքների պաշտպանության 1948 թվականի հիմնարար փաստաթղթերի մշակումը․ «Մարդու իրավունքների համընդհանուր հռչակագիրը», 1966թ. «Տնտեսական, սոցիալական և մշակութային իրավունքների մասին միջազգային դաշնագիրը» և այլն: 1974 թվականին ՊՀԳ-ում առաջին անգամ ներդրվել է «Պարենային անվտանգություն» տերմինը, ինչը սահմանվել է որպես. «*Շուկաներում պարենային ապրանքների* ***կայունության և առկայության պահպանում****՝ աշխարհի բոլոր երկրների համար*»:
3. Զարգացման ներկա փուլում պարենային անվտանգության ընկալումը զգալիորեն ընդլայնվել է։ Այսպիսով՝ 1996 թվականին ՊՀԳ-ում պարենային անվտանգությունը սահմանել են նոր՝ ընդլայնված ձևակերպմամբ. *«Պարենային անվտանգությունը իրավական, կազմակերպական, նյութատեխնիկական և այլ բնույթի միջոցառումների համալիր է, որն ուղղված է անհրաժեշտ որակի և բավարար քանակով, առողջության համար անվտանգ, հասարակության սոցիալ-մշակութային և պատմական առանձնահատկությունների տեսանկյունից ընդունելի,* ***լիարժեք պարենով ապահովմանը****, որը հասանելի է հասարակության յուրաքանչյուր անդամի և կարող է սպառվել նրա կողմից ցանկացած պահի և ցանկացած իրավիճակում (այդ թվում՝ արտակարգ իրավիճակների և ռազմական դրության ժամանակ)՝ առողջ և բարեկեցիկ կյանք վարելու համար»*:

## Պարենային անվտանգության բարելավման ՊՀԳ մոտեցումներ

1. 2020 թվականին տեղի է ունեցել պարենային համակարգերի առաջին գագաթնաժողովը, որը նպատակ է ունեցել մասնակից երկրների միջև ազգային և գլոբալ պարենային համակարգերը բարելավելու ուղղությամբ երկխոսության հիմքեր դնել։ Հայաստանի կառավարությունն մասնակից է եղել այդ երկխոսությանն և նախապես ակտիվ քննարկումներ է անցկացրել ազգային մակարդակում՝ ներգրավելով բազմաթիվ շահագրգիռ կառույցների։
2. ՀՀ պարենային անվտանգության համակարգի զարգացման ռազմավարության իրագործումը մեծապես հիմնվում է ՊՀԳ-ում սահմանված մարտահրավերների հաղթահարման և նպատակների իրականացման անհրաժեշտության վրա։ Միաժամանակ ռազմավարության մեջ առաջարկվող գործողություններն ու միջոցառումները հաշվի են առնում ՊՀԳ-ի այն մոտեցումները, որոնց մշակմանը (2021 թ.) Հայաստանն իր ակտիվ մասնակցությունն է ցուցաբերել:
3. ՊՀԳ-ում նախանշվել են գլոբալ պարենային անվտանգությանը միտված հետևյալ դրույթները.

**Դրույթ 1-ին․ Ապահովել անվտանգ և սննդարար սննդի հասանելիություն բոլորի համար**: Դրույթը միտված է սովի և թերսնման բոլոր ձևերի վերացմանը, ինչպես նաև ոչ վարակիչ (չփոխանցվող) հիվանդությունների դեպքերը նվազագույնի հասցնելուն՝ հնարավորություն տալով բոլոր մարդկանց սնվել և առողջ լինել: Սա ենթադրում է, որ մատչելի և անվտանգ սննդամթերքը պետք է միշտ և բավարար քանակությամբ հասանելի լինի բոլորի համար:

**Դրույթ 2-րդ․ Անցում կատարել կայուն սպառման մոտեցումների**։ Այս դրույթը միտված կլինի կայուն տեխնոլոգիաներով արտադրված սննդամթերքի նկատմամբ պահանջարկի ձևավորմանը, տեղական արտադրության սննդամթերքի արժեշղթաների առավելագույն զարգացմանը, սնուցման որակի բարելավմանը, օգտագործված մթերքների վերամշակմանը և կորուստների նվազեցմանը, սոցիալապես առավել խոցելի խմբերի առաջնային կարիքների հնարավորինս բավարարմանը։ Ակնհայտ է, որ պարենամթերքի սպառման մեջ անհրաժեշտ է հիմնովին վերացնել կորուստները, անցում կատարել դեպի այնպիսի առողջ սննդամթերքի սպառում, որը ենթադրում է արտադրության և տեղափոխման ավելի պակաս ռեսուրսների օգտագործում։

**Դրույթ 3-րդ - Խթանել բնության և կենսաբազմազանության պահպանության ու պաշտպանության տեսանկյունից անվտանգ մթերքների արտադրությունը։** Այս դրույթի ներքո կխթանվեն սննդամթերքի առաջնային արտադրության, վերամշակման, պահպանության և բաշխմանանվտանգ մեթոդները, որոնք բնական ռեսուրսների խնայողական օգտագործում են ենթադրում։ Արդյունքում դա թույլ է տալիս նվազագույնի հասցնել կամ նույնիսկ բացառել կենսաբազմազանության ռիսկերը, հողի, ջրի, օդի աղտոտումը, հողերի դեգրադացումը, ածխաթթու գազի արտանետումները և այլ բացասական երևույթներ։ Ընդ որում՝ այս ամենը կնախաձեռնվի և կիրականացվի փոքր գյուղացիական տնտեսությունների մակարդակում՝ հիմնվելով իրազեկվածության բարձրացման և լրացուցիչ շահագրգռող մոտեցումների կիրառության վրա։

**Դրույթ 4-րդ – Ապահովել արդար և արժանապատիվ ապրելակերպ**։ Առաջարկվող փաթեթը միտված կլինի աղքատության հաղթահարմանն ու վերացմանը՝ զարգացնելով լիարժեք և արդյունավետ զբաղվածությունը, արժանապատիվ աշխատանքը սննդամթերքի արժեշղթաների բոլոր օղակների տնտեսվարողների համար՝ նվազագույնի հասցնելով պարենային անվտանգության ռիսկերը հասարակության անապահով, աղքատ և խոցելի խմբերի համար, խթանելով կամ օժանդակելով ձեռնարկատիրական գործունեությունը, ապահովելով գործունեության ռեսուրսների հասանելիության և ստեղծվող հավելյալ արժեքի բաշխման հավասարությունը։ Այլ կերպ ասած՝ կիրառվելու է «ոչ-ոքի չմոռանալու և ետևում չթողնելու («բոլորի հավասարության»)» սկզբունքը։

**Դրույթ 5-րդ – Ապահովել խոցելիության, ցնցումների և աղետների նկատմամբ դիմակայունություն։** Այս դրույթը միտված է (բնական) աղետների, հակամարտությունների և այլ ցնցումների ժամանակ պարենի արտադրության և բաշխման համակարգերի անխափան գործունեության և կայունության ապահովմանը։ Այն նաև նպատակ ունի ապահովել պարենի մատակարարման համապատասխան համակարգերի անխափան աշխատանքը համավարակի և պատերազմական պայմաններում, ինչպես նաև հատուկ այլ իրավիճակներում։ Հիմնական հավակնությունն է զարգացնել մարդկանց կարողությունները՝ պատրաստվել և դիմակայել տարատեսակ ցնցումների, ինչպես նաև դրանցից հետո արագ վերականգնվելու ։

Սույն ռազմավարությամբ նախանշվող նպատակներն ուղղված են վերոնշյալ գործողությունների իրականացմանը։ Բացի այդ՝ պետք է նշել, որ վերջին տարիներին տեղի ունեցած զարգացումները ցույց տվեցին, որ Հայաստանն ընդհանուր առմամբ պատրաստ չէր ո՛չ COVID-19 համավարակի և ո՛չ էլ պատերազմական իրավիճակներում ի հայտ եկած մարտահրավերներին։ Դրանց թվում են նաև պարենի մատակարարման համակարգերի աշխատանքի խափանումները։ Վերջիններս սաստկացել էին կոնկրետ տարածքների և հաղորդակցության ուղիների կորուստների արդյունքում։ Հաշվի առնելով այս հանգամանքը և հիմնվելով մասնագիտական շահագրգիռ կողմերի հետ անցկացված քննարկումների արդյունքների վրա՝ սույն ռազմավարության շրջանակներում մշակվել է ևս մեկ դրույթ․

**Դրույթ 6-րդ - Արտակարգ իրավիճակներին արձագանքման համակարգի մշակում**, որը միտված է արտակարգ իրավիճակներում արագ արձագանքման համակարգի ստեղծմանը և թույլ կտա առավելագույնս պատշաճ ձևով (արագ, հասցեական, արդյունավետորեն) արձագանքել պարենամթերքի ապահովման մասով առաջացող խնդիրներին։

## Հայաստանի Պարենային անվտանգության ռազմավարության ընդունման անհրաժեշտությունը եվ նպատակը

1. **Պարենային անվտանգության ռազմավարության ընդունման հիմնական նպատակն է ապահովել բնակչության բոլոր խմբերի համար առողջապահական նորմերին համապատասխանող պարենի ֆիզիկական և տնտեսական մատչելիությունը, ինչպես նաև նախադրյալներ ստեղծել դիմակայելու ներքին և արտաքին շուկայի անբարենպաստ փոփոխություններին և հնարավոր արտակարգ իրավիճակների բացասական հետևանքներին:**
2. Պարենային անվտանգության ռազմավարության ընդունման անհրաժեշտությունը պայմանավորված է հետևյալ գործոններով.
3. Պարենային անվտանգության հիմնախնդրի կարգավորման միասնական, արդյունավետ և հիմնավորված քաղաքականության իրականացման անհրաժեշտություն,
4. Տարածաշրջանային (այդ թվում՝ զինված) հակամարտությունների առկայության, երկրի հաղորդակցության ուղիների խոցելիության, պարենի ինքնաբավության ցածր մակարդակի պայմաններում պարենային անվտանգության արդյունավետ կառավարման համակարգերի և կոնկրետ մեխանիզմների ներդրման անհրաժեշտություն։ Բացի այդ, ռազմական դրության և արտակարգ իրավիճակներում պարենի անխափան մատակարարման ապահովման և համապատասխան պահուստային պաշարների ձևավորման գործընթացի կանոնակարգման անհրաժեշտություն,
5. Կորոնավիրուսի համավարակի պայմաններում պարենային անվտանգության ի հայտ եկած խնդիրներ և դրանց արդյունավետ լուծման անհրաժեշտություն,
6. Ներքին շուկայում պարենային հիմնական ապրանքների՝ պարենային ցորենի, մսի, բուսական յուղի, հատիկաընդեղենի, շաքարի և առանձին հումքատեսակների պահանջարկի բավարարման աղբյուրների հստակեցման, տեղական արտադրության խթանման և ներմուծման կանոնակարգման անհրաժեշտություն,
7. Բնակչության աղքատության հաղթահարմանն ուղղված հետևողական քաղաքականության իրականացման անհրաժեշտություն,
8. Պետական պահուստի ապրանքների տեսականու ընդլայնման և ծավալների ավելացման անհրաժեշտություն։

# Պարենային անվտանգության իրավիճակը Հայաստանում

## Պարենային անվտանգության խնդիրները եվ բնութագրիչները

1. Հայաստանը դեպի ծով ելք չունեցող և տարածաշրջանային հակամարտությունների պատճառով արտաքին հաղորդակցության ուղիների սահմանափակումներ ունեցող երկիր է: Սա զգալիորեն բարդացնում է տնտեսական առավելություն ունեցող (նաև պարենային) **արտադրանքի արտահանման և ներքին շուկայում մեծ պահանջարկ ունեցող մթերքների ներկրման հնարավորությունները**:
2. **Պարենային անապահովությունը Հայաստանում բարձր է**․ բնակչության կեսից ավելին պարենային անապահովության վտանգի տակ են։ ՊՀԾ-ի կողմից կատարված վերջին «Հայաստանի պարենային անվտանգության և խոցելիության» գնահատումն արձանագրում է, որ հետազոտված տնային տնտեսությունների 23%-ը պարենային անապահով վիճակում են, իսկ 56%-ը պարենային ապահովվածության սահմանային շեմին են գտնվում[[2]](#footnote-2)։ Սա վկայում է այն մասին, որ Հայաստանի բնակչության մեծամասնությունը ճգնաժամային կամ շոկային իրավիճակների դեպքում պարենի տեսանկյունից անապահով դառնալու վտանգի տակ է:
3. **Հնարավոր պարենային ճգնաժամերի և շոկային իրավիճակների կանխատեսման, կանխարգելման և դրանց արագ արձագանքման ենթակառուցվածքներն ու կարողությունները խիստ անբավարար են Հայաստանում**։ Ներկա պահին պարենային անվտանգության իրավիճակի կանխատեսման և հնարավոր ռիսկերի վաղաժամ կանխարգելման որևէ համապարփակ համակարգ երկրում չի գործում։ Համապատասխան գերատեսչություններն ու կառույցները ճգնաժամային իրավիճակներին որպես կանոն արձագանքում են դրանց արտաքուստ ի հայտ գալուց որոշ ժամանակ հետո։ Այդ ռիսկերը բազմաթիվ են և բազմաբնույթ, մասնավորապես՝

* Պատերազմական իրավիճակը և լոկալ ռազմական գործողությունները,
* Համաճարակների ու համավարակների բռնկումները,
* Լարսի սահմանային կետի աշխատանքի խաթարումները,
* Հարևան պետություններում, տարածաշրջանում և գլոբալ աշխարհում տեղի ունեցող ռազմաքաղաքական իրադարձությունները (օրինակ՝ ռուս-ուկրաինական հակամարտությունը, Իրանի և Ռուսաստանի նկատմամբ կիրառվող պատժամիջոցները և այլն),
* Պարենային ապրանքների (և ոչ միայն) գների կտրուկ աճը, մատակարարումների խաթարումները, ֆինանսական համակարգերի գործունեության խաթարումները և այդ ամենի ազդեցությունը Հայաստանում պարենային և հարակից ապրանքների առկայության և մատչելիության վրա,
* Արժութային տատանումների ազդեցությունը Հայաստանում պարենային և հարակից ապրանքների առկայության և մատչելիության վրա,
* Համաշխարհային շուկայում կոնկրետ ապրանքների արտադրության ծավալների կտրուկ աճը կամ անկումը, դրանից բխող հետևանքները և բազմաթիվ այլ գործոններ։

1. Վերջին տարիներին տեղի ունեցող իրադարձությունները բավարար հիմք են պարենային անվտանգության ռիսկերի կանխատեսման և կանխարգելման, ինչպես նաև արագ արձագանքման արդյունավետ համակարգերի ներդրման համար։
2. **Աղքատությունը պարենային անապահովության հիմնական որոշիչ գործոններից մեկն է**։ Ներկա պահին բնակչության 27%-ը Հայաստանում ապրում է աղքատության (վերին) շեմից ցածր։ Կանայք կազմում են աղքատների 57%-ը, իսկ մինչև 18 տարեկան երեխաները՝ խոցելի են: Աղքատ բնակչության շրջանում պարենային անապահովությունից հատկապես տուժել են գյուղական և հեռավոր վայրերում ապրող, ցածր եկամուտ ունեցող ընտանիքները։
3. **2022 թվականի հունիսի դրությամբ երկրում արձանագրվել է 23.2% պարենային անապահովության մակարդակ, և այդ առումով Հայաստանի հյուսիսային շրջաններն ավելի խոցելի են․ մասնավորապես՝ պարենային անապահովությունը Տավուշի մարզում կազմել է 25%, Լոռու մարզում՝ 31%, Շիրակի մարզում՝ 35%։**
4. **Սննդամթերքի կորուստները լուրջ խնդիր են դարձել Հայաստանում։** 2018 թվականի տվյալներով միայն բանջարեղենի որոշ տեսակների մասով կորուստների գումարը (մանրածախ գներով հաշվարկված) կազմել է շուրջ 37 միլիարդ ՀՀ դրամ։ Հատկանշական է, որ այս գումարը զգալիորեն գերազանցել է բանջարեղենի ներմուծման ծավալը նույն ժամանակահատվածում։ Բացի այդ, մասնագետների գնահատմամբ՝ կորուստների զգալի մասը պայմանավորված է տնային տնտեսություններում մթերքի օգտագործման ավանդական մշակույթով, ինչպես նաև հասարակական սննդամթերքի բնագավառում սննդամթերքի ավելցուկի և մնացորդների անկայուն օգտագործմամբ։

Աղյուսակ 1 - Բանջարեղենի հիմնական տեսակների կորուստները Հայաստանում և այլ երկրներում, 2018թ. կամ ամենաթարմ տվյալը[[3]](#footnote-3)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ԱԱՏԳ** | **Ապրանք** | **Հայաստան** | **Բելարուս** | **Հունգարիա** | **Իսրայել** | **Իտալիա** | **Ռումինիա** | **Իսպանիա** | **Թուրքիա** |
| 070310 | Սոխ | 31% | 5.5% | 3.3% | 5.4% | 11.1% | 1.0% | 15.2% | 14.3% |
| 070200 | Լոլիկ | 5% | 7.5% | 1.0% | 1.9% | 9.4% | 2.3% | 8.5% | 15.6% |
| 070610 | Գազար | 9.2% | տ/չ | տ/չ | տ/չ | տ/չ | տ/չ | տ/չ | տ/չ |
| 070190 | Կարտոֆիլ | 8.5% | 7.1% | 3.1% | 7.7% | 2.0% | 14.5% | 4.9% | 12.8% |
| 070490 | Կաղամբ | 26.5% | տ/չ | տ/չ | տ/չ | տ/չ | տ/չ | տ/չ | տ/չ |
| 070700 | Վարունգ | 9.1% | տ/չ | տ/չ | տ/չ | տ/չ | տ/չ | տ/չ | տ/չ |

1. **Տնային տնտեսությունների սննդակարգի մեծապես կազմված է բարձր կալորիականությամբ մի քանի մթերքներից**, մասնավորապես հացից և կարտոֆիլից և կա հստակ կապ աղքատության մակարդակի և օրական կալորիականության ընդունման ու սնուցման մակարդակների միջև։ 2021 թվականի դրությամբ Հայաստանի տնային տնտեսությունների ավելի քան 17.1%-ը երկաթով հարուստ սնունդ չի օգտագործում[[4]](#footnote-4)։ Նրանց միայն 45.1%-ն է (6-23 ամսական երեխաների մասնաբաժինը), որ ստանում է նվազագույն ընդունելի սննդակարգ: Երկաթով հարուստ սնուն չստացողների մասնաբաժինը 15.0%-ային կետով աճել է 2020 թվականի ամառվա համեմատ, ինչը անհանգստացնող, բարձր ցուցանիշ է։ Վերջինս համեմատաբար բարձր է 18-23 ամսական երեխաների շրջանում (53.0%), մինչդեռ 6-17 ամսական երեխաների դեպքում միայն 42-44%-ն է ստանում նվազագույն ընդունելի սննդակարգ:
2. **Վատ սննդակարգն ակնհայտորեն հանգեցնում է նաև գիրության մակարդակի աճին**, որը մեծահասակների համար կազմում է ավելի քան 20%, իսկ մինչև 5 տարեկան երեխաների 10%-ն ունի ավելորդ քաշ: Հայաստանում գիրության տարածվածությունը գերազանցում է տարածաշրջանային միջինը` 10.3% կանանց և 7.5% տղամարդկանց մոտ: Վատ սննդակարգը նաև շաքարախտի հետ պատճառահետևանքային կապ ունի։ Գնահատվում է, որ շաքարախտը տարածված է չափահաս կանանց 14.0%-ի և չափահաս տղամարդկանց 13.1%-ի շրջանում[[5]](#footnote-5):
3. **Պարենային անապահովությունը սերտորեն կապված է Հայաստանում գյուղատնտեսության և սննդամթերքի արդյունաբերության զարգացման մակարդակի հետ**, որը գյուղական բնակավայրերի տնտեսական գործունեության հիմնական ձևն է։ Փոքր ֆերմերները արտադրում են գյուղատնտեսական արտադրանքի ավելի քան 97%-ը, սակայն նրանց ապահոված արտադրողականության ցուցանիշները զգալիորեն ցածր են։ Արժեշղթաները թերի են և թույլ զարգացած, պարենային անվտանգության մակարդակի և պարենային ապրանքների որակի ու անվտանգության ստանդարտներ, մասնավորապես՝ GlobalGap ստանդարտը, ներդրված չեն, և այդ հանգամանքը եվրոպական շուկաներ ապրանքների արտահանման հիմնական խոչընդոտներից է:

## Պարենային ինքնաբավության մակարդակը

1. ՀՀ պարենային հաշվեկշռի վերլուծությունը ցույց է տալիս, որ **պարենի բազմաթիվ տեսակների մասով** ՀՀ **ինքնաբավության մակարդակն անբավարար է**:
2. Ստորև ներկայացվում են 2017-2021թթ. ՀՀ վիճակագրական կոմիտեի տվյալներով ՀՀ առաջին անհրաժեշտության պարենամթերքի ինքնաբավության մակարդակները:

Աղյուսակ 2 - Առաջին անհրաժեշտության պարենամթերքների ինքնաբավության մակարդակը, %

|  |  |  |  |  |  |
| --- | --- | --- | --- | --- | --- |
| Առաջին անհրաժեշտության պարենամթերքները | Տարիները | | | | |
| 2017թ. | 2018թ. | 2019թ. | 2020թ. | 2021թ. |
| Ցորեն | 33.2 | 31.5 | 25.9 | 24.4 | 23.2 |
| Կարտոֆիլ | 102.6 | 102.6 | 101.1 | 101.1 | 111.7 |
| Բանջարեղեն | 102.5 | 104.7 | 102.4 | 103.9 | 105.6 |
| Միրգ և հատապտուղ | 109.7 | 108.9 | 104.0 | 98.2 | 114.4 |
| Հատիկաընդեղեն | 49.7 | 38.6 | 38.2 | 37.3 | 37.3 |
| Բուսական յուղ | 4.3 | 2.2 | 1.5 | 0.9 | 0.6 |
| Շաքար | 65.2 | 68.6 | 73.0 | 38.0 | 33.9 |
| Ձու | 98.2 | 99.5 | 100 | 100.3 | 98.8 |
| Կաթ | 91.2 | 86.8 | 84.3 | 82.0 | 87.7 |
| Տավարի միս | 91.5 | 89.2 | 90.4 | 87.3 | 92.2 |
| Խոզի միս | 58.0 | 53.3 | 55.5 | 45.1 | 53.2 |
| Ոչխարի և այծի միս | 138.9 | 128.6 | 113.8 | 100.4 | 100.4 |
| Թռչնի միս | 22.5 | 26.6 | 21.7 | 23.9 | 26.7 |
| Խաղող | 106.4 | 104.8 | 103.6 | 108.0 | 106.7 |
| Ձուկ | 101.8 | 109.0 | 113.1 | 148.4 | 143.7 |

1. Ինչպես փաստում են տվյալները, ՀՀ-ում ինքնաբավության բարձր մակարդակ է ապահովվում կարտոֆիլի, բանջարաբոստանային մշակաբույսերի, պտղի, խաղողի, ոչխարի և այծի մսի, ձվի, ձկան ուղղությամբ։ Միջինից բարձր ինքնաբավության մակարդակ է ապահովվում տավարի և խոզի մսի, կաթի համար։ Անհանգստացնող է հատկապես կենսական կարևոր նշանակություն ունեցող սննդատեսակների գծով ինքնաբավության ցածր մակարդակը․ ցորենի, հատիկաընդեղեն մշակաբույսերի, բուսական յուղի, թռչնի մսի, շաքարի, որոնց ինքնաբավության մակարդակը շարունակում է մնալ ծայրահեղ ցածր: Անհրաժեշտ է անհապաղ միջոցառումներ ձեռնարկել բոլոր այս մթերքների մասով ինքնաբավության մակարդակի կտրուկ բարձրացման ուղղությամբ։

## Պարենային անվտանգության գործող համակարգի արդյունավետությունը

1. 2020 թվականի սկզբից ի վեր Հայաստանի առջև ծառացել են բազմաթիվ և տարաբնույթ մարտահրավերներ, պարբերաբար ի հայտ են գալիս արտակարգ և շոկային իրավիճակներ և դրանցից բխող անհապաղ լուծումներ պահանջող խնդիրներ, որոնց արագ արձագանքելու և լուծումներ առաջադրելու համար ներկայիս մոդելն լիարժեք չի գործում։ Գործող համակարգի անարդյունավետությունը պայմանավորված է համակարգող մարմնի գործառույթների շրջանակի հստակության բացակայությամբ, մոնիթորինգի և վերահսկողության համակարգի բացակայությամբ, արտակարգ և շոկային իրավիճակների գնահատման և առաջարկությունների մշակման մասնագիտական ներուժի և կարողությունների ցածր մակարդակով, ռիսկերի կանխարգելման համար անհրաժեշտ պահուստների անբավարար մակարդակով, ֆինանսական ռեսուրսների հատկացման և այլ գործոններով պայմանավորված։

## Պարենային անվտանգության ռազմավարության կապը մյուս ոլորտային փաստաթղթերի հետ

1. Պարենային անվտանգության ապահովումը հանդիսանում է երկրի կարևորագույն մարտահրավերներից մեկը, հատկապես ներկա քաղաքական և սոցիալ-տնտեսական անկայուն պայմաններում։ Միաժամանակ պարենային անվտանգությունը մեկուսի խնդիր չէ, այն համակարգային է և արդի սահմանմամբ ընդգրկում է երկրի կենսագործունեության գրեթե բոլոր ուղղությունները՝ գյուղատնտեսությունից մինչև առողջապահություն, կրթություն, բնապահպանություն և այլն։ Այդ առումով շատ կարևոր է ընդգծել, որ սույն ռազմավարությունը և դրա իրականացումը համահունչ են լինելու բոլոր մյուս ոլորտների ռազմավարություններին` ապահովվելու կապն ու փոխլրացումը տարբեր բնագավառների միջև։ Պարենային անվտանգության համակարգի բարելավմանն ուղղված գործող ռազմավարություններից և ծրագրերից են մասնավորապես՝
2. ՀՀ կառավարության 2021-2026թթ. ծրագիրը,
3. ՀՀ գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030թթ. ռազմավարությունը,
4. ՀՀ տարածքային զարգացման 2016-2025թթ. ռազմավարությունը,
5. Կլիմայի փոփոխության հարմարվողականության ազգային գործողությունների ծրագիրը և 2021-2025թթ. միջոցառումները,
6. Երեխաների սնուցման հայեցակարգը(2014թ.),
7. Հայաստանի 2020-2050թթ. վերափոխման ռազմավարությունը,
8. Այլ ռազմավարական փաստաթղթեր։
9. Ներկայացված բոլոր ռազմավարությունների և ծրագրերի իրականացումը, դրանցով սահմանված արդյունքների ապահովումը և գործողությունների ծրագրերով պլանավորված միջոցառումների համապարփակ իրականացումը շատ կարևոր են Հայաստանի պարենային անվտանգության զարգացման ռազմավարության իրագործման տեսանկյունից։ Սույն ռազմավարության ներքո վերոնշյալ փաստաթղթերում ամրագրված նպատակներին և արդյունքներին ամբողջական անդրադարձ չի կատարվի։

## Այլ ընդհանրական ասպեկտներ

1. Պարենային անվտանգության ռազմավարությունն իրականացնելու կարևորագույն պայմաններից է լինելու ներառականությունը։ Ռազմավարությունը, որպես ընդհանուր պահանջ, հաշվի է առնելու սոցիալական ներառականության՝ մասնավորապես խոցելի խմբերի (կանայք, երիտասարդներ, անապահովներ և աղքատներ, ֆունկցիոնալության սահմանափակումներ ունեցող անձինք, ազգային փոքրամասնություններ և այլն) ներգրավումը, ինչպես նաև բնապահպանական կայունության ապահովումը և այլն։
2. Հայաստանում պարենային անվտանգությունը սերտորեն կապված է գյուղատնտեսության ոլորտի գործունեության հետ։ Գյուղատնտեսությունը գյուղական բնակավայրերի տնտեսական գործունեության հիմնական և առաջնային աղբյուրն է։ 2022 թվականի հունվարի 1-ի դրությամբ Հայաստանի գյուղական բնակչությունը կազմել է 1,069,200 մարդ, որոնց մեջ կանանց մասնաբաժինը կազմում է 51.1%։ Գյուղատնտեսության ոլորտում զբաղվածությունը հիմնականում ոչ ֆորմալ բնույթ է կրում և գրեթե չի վերահսկվում պետական մարմինների կողմից։ Սա հանգեցնում է բազմաթիվ խնդիրների՝ աշխատողների իրավունքների պաշտպանությունից մինչև սոցիալական ապահովության համակարգերում ներգրավվելու հնարավորությունների սահմանափակում։
3. Պարենային անվտանգության ապահովման խնդիրները հատկապես ընդգծված են խոցելի խմբերի համար։ Հաճախ հանդիպում են կանանց իրավունքների սահմանափակման դեպքեր (նաև հողի և գյուղատնտեսական այլ ակտիվների անբավարար հասանելիության առումով), սահմանափակ հնարավորություններով անձանց զբաղվածության հնարավորությունները խիստ սահմանափակ են, փոքրամասնությունների նկատմամբ կարծրատիպերը դեռևս ամբողջովին հաղթահարված չեն և այլն:
4. Միաժամանակ հարկ է նշել, որ անընդհատ զարգացման և իրավիճակի բարելավման անհրաժեշտությունից ելնելով՝ կանանց նկատմամբ զբաղվածության առումով խտրականության դրսևորումները բացառելու, սահմանափակ հնարավորություններով անձանց և ազգային փոքրամասնությունների կարիքների բավարարման նպատակով Հայաստանում իրականացվում են բազմաթիվ պետական և միջազգային զարգացման ծրագրեր, որոնք գտնվում են ՀՀ կառավարության ուշադրության կենտրոնում։ Պարենային անվտանգության տեսանկյունից հանրության այս հատուկ խմբերի ռիսկերը ավելին չեն, քան ամբողջ բնակչությանը՝ բացառությամբ աղքատության վերին շեմից ցածր գտնվողների։ Այս խմբի համար անհրաժեշտ է իրականացնել առանձնահատուկ միջոցառումների համախումբ, որը թույլ կտա նվազագույնի հասցնել պարենային անվտանգությանն առնչվող նրանց ռիսկերը։
5. Ներկա պահին Հայաստանում պաշտոնապես **սահմանված չեն սպառողական և պարենային զամբյուղների** հասկացություններն ու մեծությունները։ Անհրաժեշտ է իրավական (ցանկալի է՝ օրենսդրական) սահմանում տալ այս զամբյուղներին, նրանց մեծությանը և հաշվարկման կարգին։ Ներկայիս պաշտոնական հիմքը հնացած է, հաշվարկման մեթոդաբանությունը վերանայման կարիք ունի։ Նվազագույն եկամուտների իրավական ամուր հենքի ապահովումը հատկապես կարևոր է, քանի որ այն պետք է դրվի նվազագույն եկամուտների և կենսաթոշակների մեծության սահմանման հիմքում՝ հնարավորություն ընձեռելով հաղթահարելու պարենային անապահովությունը։

# Պարենային Անվտանգության Համակարգի Հենասյուներ

1. Պարենային անվտանգության ապահովման գնահատման համար օգտագործվում են պարենի (ֆիզիկական) առկայության, (տնտեսական) մատչելիության, օգտագործելիության (յուրացվելիության) և կայունության ցուցանիշների շեմային արժեքները[[6]](#footnote-6):

## Պարենի (ֆիզիկական) առկայություն

1. Պարենի առկայությունը բնորոշում է պարենի ֆիզիկական առկայությունը երկրում` անկախ այն բանից, թե դրանք ստացվել են արտադրության, պահուստների փոփոխության, արտահանման, ներմուծման, թե մարդասիրական օգնության միջոցով: Պարենի առկայության վրա ազդող հիմնական գործոններ են գները, արտադրության և առևտրի պայմանները, դրանց բարելավումն ու խթանումը, արտադրական ենթակառուցվածքներն ու բնակլիմայական պայմանները և այլն։Պարենի առկայության տեսանկյունից կարևորվում են գյուղատնտեսական հիմնական մշակաբույսերի մշակության և կարևորագույն պարենային ապրանքների արտադրության ծավալների ավելացումը, առավել բարձրարժեք մշակաբույսերի մշակությունը, արտադրանքի ապրանքայնության մակարդակի բարձրացումը, արտահանման ծավալների ավելացումը, հիմնական կարևոր նշանակության և ինքնաբավության ցածր մասնաբաժնով պարենային ապրանքների անհրաժեշտ ծավալներով ներմուծման ապահովումը և այլն:
2. Հիմնական պարենային ապրանքների (ինչպիսիք են ցորենը, եգիպտացորենը, շաքարավազը, ձեթը, թռչնամիսը և հատիկաընդեղենը) կարիքը Հայաստանը գրեթե ամբողջությամբ բավարարում է ներմուծման միջոցով։ Մի շարք կարևոր մթերքների ընդհանուր արտադրության ցուցանիշները վերջին տարիներին նվազել են։ Դա հատկապես նկատելի է այնպիսի կարևոր ապրանքների համար, ինչպիսիք են ցորենը, գարին և հատիկաընդեղենը: Այս միտումն ամենայն հավանականությամբ կտարածվի նաև 2022 թվականի վրա՝ պայմանավորված կլիմայական պայմանների վատթարացմամբ, ՀՀ Սյունիքի, Գեղարքունիքի, Վայոց ձորի և Տավուշի մարզերում (սահմանամերձ տարածքներում պատերազմական իրավիճակի պատճառով) մշակության և արածեցման մեծ տարածքների սահմանափակ հասանելիությամբ։
3. Մյուս կողմից առանձին արտադրանքների և մշակաբույսերի մասով պահպանվել են կամ որոշակիորեն աճել են արտադրության ծավալները։ Այդ ապրանքներից են կարտոֆիլը, բանջարեղենը, բոստանային մշակաբույսերը, պտուղները և հատապտուղները, խաղողը, տավարի և թռչնի միսը։

Աղյուսակ 3 - Հայաստանում պարենի առկայության հիմնական ցուցանիշները[[7]](#footnote-7)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Պարենի մատչելիության բաղադրիչները **🡪** | **Արտադրություն, հազար տոննա** | | | **Ներմուծում, հազար տոննա** | | | **Կախվածությունը ներմուծումից** | | |
| **Պարենամթերք 🡫 Տարիներ 🡪** | **2019** | **2020** | **2021** | **2019** | **2020** | **2021** | **2019** | **2020** | **2021** |
| Ցորեն | 112.6 | 132.0 | 97.2 | 347.2 | 354.2 | 271.3 | 75.5% | 75.6% | 73.6% |
| Գարի | 68.3 | 90.0 | 43.4 | 23.9 | 24.7 | 33.6 | 25.9% | 25.6% | 44.2% |
| Եգիպտացորեն | 4.7 | 6.5 | 4.3 | 65.8 | 71.8 | 66.6 | 93.3% | 92.0% | 93.8% |
| Կարտոֆիլ | 404.1 | 437.2 | 364.6 | 3.4 | 2.7 | 3.4 | 0.8% | 0.0% | 0.0% |
| Բանջարեղեն և բոստանային մշակաբույսեր | 749.5 | 819.4 | 619.4 | 22.9 | 21.6 | 26.3 | 0.0% | 0.0% | 0.0% |
| Պտուղ և հատապտուղ | 290.6 | 274.3 | 322.9 | 66.4 | 93.6 | 98.4 | 0.0% | 0.0% | 0.0% |
| Հատիկընդեղեն | 3.7 | 4.1 | 2.7 | 5.7 | 6.6 | 5.7 | 60.6% | 62.7% | 72.2% |
| Բուսական յուղ | 0.4 | 0.3 | 0.2 | 25.2 | 28.4 | 25.1 | 98.4% | 99.1% | 99.1% |
| Շաքար[[8]](#footnote-8) | 60.0 | 28.8 | 25.8 | 54.1 | 52.9 | 73.9 | 47.4% | 62.0% | 63.2% |
| Ձու /մլն հատ/ | 720.6 | 754.6 | 701.9 | 0.0 | 0.1 | 0.0 | 0.0% | 0.0% | 0.0% |
| Կաթ[[9]](#footnote-9) | 667.9 | 654.4 | 670.6 | 61.1 | 65.1 | 58.3 | 8.4% | 18.0% | 16.0% |
| Տավարի միս | 68.1 | 68.6 | 70.0 | 4.6 | 3.9 | 4.6 | 6.3% | 12.7% | 8.9% |
| Խոզի միս | 16.1 | 15.7 | 15.3 | 5.9 | 5.9 | 9.7 | 26.8% | 54.9% | 38.8% |
| Ոչխարի և այծի միս | 10.7 | 10.8 | 11.0 | 0.0 | 0.0 | 0.0 | 0.0% | 0.0% | 0.0% |
| Թռչնի միս | 12.4 | 12.6 | 13.2 | 38.5 | 36.6 | 38.5 | 75.6% | 76.1% | 74.4% |
| Ձուկ | 18.3 | 19.1 | 19.7 | 2.4 | 5.8 | 2.4 | 0.0% | 0.0% | 0.0% |
| Խաղող | 217.5 | 283.2 | 237.0 | 0.9 | 2.1 | 0.9 | 0.0% | 0.0% | 0.0% |

1. Պարենի առկայությունը նաև սահմանվում է որպես մեկ շնչի հաշվով սննդամթերքի հիմնական տեսակների փաստացի սպառման և առողջ սննդամթերքի պահանջներին համապատասխան սպառման ռացիոնալ նորմերի հարաբերություն: Պարենի ֆիզիկական առկայությունը սահմանվում է որպես բնակչության գնողունակ պահանջարկը բավարարող ծավալներով սննդամթերքի առաջարկի ապահովում։
2. Ներմուծումից կախվածության մակարդակը շատ բարձր է մի քանի հիմնական պարենային ապրանքների համար: Համարյա բոլոր հիմնական պարենային ապրանքների ներմուծումը վերջին 2-3 տարիների ընթացքում կայուն աճել է (զգալի նվազել է միայն խաղողի ներմուծումը): Ներմուծման այս աճը մասամբ փոխհատուցել է տեղական արտադրության կրճատումը և մասամբ բավարարել վերջնական սպառման համար պարենային ապրանքների աճող պահանջարկը:
3. Ներմուծումից կախվածության մակարդակը վերջին շրջանում աճել է և ներկա պահին շատ բարձր է այնպիսի հիմնական պարենային ապրանքների համար, ինչպիսիք են եգիպտացորենը՝ 93.8%, շաքարավազը՝ 63.2%, բուսական յուղը՝ 99.1%, թռչնամիսը՝ 74.4%, հատիկաընդեղենը՝ 72.2% և ցորենը՝ 73.6%: Հաշվի առնելով ներկայացված տեղեկատվությունը և տարածաշրջանում առկա քաղաքական անկայունությունը և Հայաստանի ներքին սոցիալ-քաղաքական իրավիճակը` կարելի է երկու եզրահանգում կատարել.

* Հայաստանը պարենային անվտանգության առումով լուրջ սպառնալիքների առաջ է կանգնած՝ սննդամթերքի ներմուծումից մեծ կախվածության պատճառով,
* Տեղական արտադրության ակտիվացմանն ուղղված ջանքերը պետք է բազմապատկվեն։ Հասկանալի է, որ աճի ներուժը որոշ ապրանքների համար (օրինակ՝ ցորեն, գարի, ձեթ և շաքարավազ) սահմանափակ է: Փոխարենը պարենային ապրանքների ներմուծման փոխարինման զգալի ներուժ կա ցորենի, գարու, հատիկաընդեղենի, կաթի, տավարի, թռչնի և խոզի մսի մասով:

1. Վերջին տարիներին պարենի համախառն առկայությունը (արտադրությունը գումարած ներմուծում հանած արտահանումը) փոփոխական է եղել: Կարևոր է, որ մեկ շնչին բաժին ընկնող համախառն առկայությունն աճել է պարենային ապրանքների մեծ մասի համար: Որոշակի նվազում է գրանցվել, սակայն, մի քանի կարևոր ապրանքների՝ շաքարավազի, հատիկընդեղենի, ցորենի, գարու, կարտոֆիլի և բանջարեղենի դեպքում։

Աղյուսակ 4 - Պարենի հասանելիությունը Հայաստանում, 2019-2021թթ.

|  |  |  |  |  |  |  |
| --- | --- | --- | --- | --- | --- | --- |
| Պարենամթերքի առկայության բաղադրիչները **🡪** | **Համախառն առկայություն, հազար տոննա** | | | **1 շնչի հաշվով համախառն առկայություն, տոննա** | | |
| Մթերք | 2019թ. | 2020թ. | 2021թ. | 2019թ. | 2020թ. | 2021թ. |
| Ցորեն | 459.8 | 486.1 | 366.1 | 0.155 | 0.164 | 0.124 |
| Գարի | 92.2 | 114.7 | 77 | 0.031 | 0.039 | 0.026 |
| Եգիպտացորեն | 70.5 | 78.3 | 71 | 0.024 | 0.026 | 0.024 |
| Կարտոֆիլ | 407.5 | 429.3 | 319.7 | 0.137 | 0.145 | 0.108 |
| Բանջարեղեն և բոստանային մշակաբույսեր | 727.0 | 795.2 | 595.9 | 0.245 | 0.269 | 0.201 |
| Պտուղ և հատապտուղ | 290.6 | 279.1 | 316.1 | 0.098 | 0.094 | 0.107 |
| Հատիկընդեղեն | 9.4 | 10.65 | 8.36 | 0.003 | 0.004 | 0.003 |
| Բուսական յուղ | 25.2 | 28.7 | 25.28 | 0.008 | 0.010 | 0.009 |
| Շաքարավազ | 114.1 | 81.6 | 99.5 | 0.038 | 0.028 | 0.034 |
| Ձու /մլն հատ/ | 714.5 | 752.8 | 701.9 | 0.241 | 0.254 | 0.237 |
| Կաթ | 729.0 | 719.5 | 728.9 | 0.246 | 0.243 | 0.246 |
| Տավարի միս | 72.7 | 72.5 | 74.6 | 0.025 | 0.024 | 0.025 |
| Խոզի միս | 22.0 | 21.6 | 24.9 | 0.007 | 0.007 | 0.008 |
| Ոչխարի և այծի միս | 9.4 | 10.79 | 10.6 | 0.003 | 0.004 | 0.004 |
| Թռչնի միս | 50.9 | 49.2 | 51.7 | 0.017 | 0.017 | 0.017 |
| Ձուկ | 15.6 | 15.4 | 12.6 | 0.005 | 0.005 | 0.004 |
| Խաղող | 206.4 | 261.2 | 219.8 | 0.070 | 0.088 | 0.074 |

1. 2019-2021թթ. ժամանակահատվածում մեկ շնչին ընկնող համախառն առկայության որոշակի անկում նկատվում է մի քանի ապրանքատեսակների գծով։ Առավել տեսանելի նվազումը տեղի է ունեցել վերը ներկայացված նույն կարևոր պարենային ապրանքների մասով։ Պայմանականորեն կարելի է ենթադրել, որ այդ փոփոխությունները պայմանավորված են եղել Հայաստանում այդ ժամանակահատվածում տեղի ունեցող արտակարգ իրադարձություններով։
2. Նման անկումները սովորաբար փոխհատուցվում են ներքին պաշարների օգտագործմամբ և որոշ ապրանքների փոխարինմամբ: Մակրոտնտեսական մակարդակում դա կարող է և ազդում է գների փոփոխության վրա։ Սպառողական գների ինդեքսն աճում է, չնայած այդ ցուցանիշի վրա ազդում են նաև այլ գործոններ, ինպիսիք են՝ լոգիստիկ ծառայությունների թանկացումները, ներմուծվող համարժեք ապրանքների բարձր գները, պարենամթերքի դեֆիցիտը և այլն։

## Պարենի մատչելիությունը

1. **Պարենի մատչելիությունը** բնորոշում է պարենային ապահովության և աղքատության փոխկապակցվածությունը, մասնավորապես` տնային տնտեսությունների և դրանց անդամների մոտ բավարար քանակությամբ ռեսուրսների (ներառյալ եկամուտների) առկայությունը, օգտագործվող պարենամթերքի կառուցվածքի համապատասխանությունը լիարժեք սնուցման պահանջներին և այլն: Եկամուտներից զատ՝ պարենի մատչելիության վրա ազդող գործոններից է նաև տնային տնտեսությունների տեղակայվածությունը և հասանելիությունը շուկաներին։
2. Պարենի մատչելիությունը սերտորեն փոխկապակցված է բնակչության եկամուտների հետ, և այդ տեսակետից պարենի մատչելիության մակարդակը կարելի է դիտարկել նաև որպես բնակչության անապահովության մակարդակի ցուցչի մաս։ Աղքատ բնակչության շրջանում պարենային անապահովությունից հատկապես տուժել են գյուղական և հեռավոր վայրերում ապրող, ցածր եկամուտ ունեցող ընտանիքները։ Աղքատությունն ու պարենային անապահովությունը թեև ուղղակիորեն փոխկապակցված են, սակայն պետք է նշել, որ համեմատաբար բարձր եկամուտ ունեցող անձինք ևս կարող են օգտագործել սխալ սննդակարգ։ Այսինքն՝ պարենային անապահովությունը նրանց մոտ դրսևորվում է ոչ թե աղքատության, այլ անառողջ սննդակարգի պատճառով։

Աղյուսակ 5 - Պարենային անապահովության մակարդակն ըստ մարզերի, 2021թ.

|  |  |  |  |
| --- | --- | --- | --- |
| Մարզ | Բնակչություն (հազար մարդ) | Պարենային անապահովվածություն | Աղքատության մակարդակը |
| Տավուշ | 121.5 | 31% | 37.7% |
| Լոռի | 213.3 | 29% | 19.0% |
| Շիրակ | 231.4 | 28% | 42.9% |
| Գեղարքունիք | 227.7 | 26% | 48.1% |
| Արմավիր | 263.8 | 22% | 32.2% |
| Կոտայք | 250.9 | 22% | 17.4% |
| Արարատ | 256.6 | 21% | 32.8% |
| Արագածոտն | 124.7 | 22% | 32.9% |
| Վայոց ձոր | 48.5 | 18% | 21.9% |
| Սյունիք | 137.3 | 15% | 6.1% |
| Երևան | 1,093.2 | 17% | 19.9% |
| **Միջինը** |  | **21.4%** | **28.3%** |

## Պարենի օգտագործումը

1. Պարենամթերքի հասանելիությունն ու առկայությունը բավարար չեն, մարդիկ պետք է ապահովված լինեն անվտանգ և սննդարար սննդով: Օգտագործված սնունդը պետք է ապահովի բավարար էներգիա, որպեսզի սպառողին հնարավորություն ընձեռնի իրականացնել բավարար ֆիզիկական և մտավոր գործունեություն: **Պարենի օգտագործումը** (յուրացվելիությունը) բնորոշվում է կենսաբանական և սոցիալական պայմաններին համապատասխան սննդամթերքի օգտագործմամբ: Բավարար սննդային վիճակի հասնելու համար սնունդը պետք է արդյունավետ օգտագործվի։ Սա ներառում է սպառման համար հատկացված սննդամթերքի փաստացի քանակն ու որակը, ինչպես նաև սննդակարգի ճիշտ ընտրության վերաբերյալ տեղեկացվածությունը։
2. Պարենամթերքի օգտագործումը ներառում է նաև այնպիսի գործոններ, ինչպիսիք են անվտանգ խմելու ջուրը և համապատասխան սանիտարահիգիենիկ պայմանները՝ հիվանդության տարածումից խուսափելու համար, ինչպես նաև սննդամթերքի պատրաստման և պահպանման ընթացակարգերի մասին տեղեկացվածությունը: Հետևաբար պարենի օգտագործումը ներառում է մի շարք ասպեկտներ, որոնք կախված են սպառողի պատկերացումից, թե ինչ մթերքներ ընտրել, ինչպես պատրաստել և պահել դրանք: Անհրաժեշտ է կտրուկ բարելավել սննդամթերքի արտադրության և վաճառքի պետական վերահսկողությունը և ապահովել սննդամթերքի անվտանգության պատշաճ մակարդակ։ Սննդամթերքի անվտանգության համակարգի ուժեղացումը կնպաստի սպառողների առավել պաշտպանված լինելուն։
3. Վերջին ուսումնասիրությունները ցույց են տվել, որ Հայաստանում թերսնման և միկրոէլեմենտների անբավարարության բարձր տարածվածություն կա: Մինչև 5 տարեկան երեխաների 21%-ի դեպքում թերաճ է արձանագրվել, իսկ 17%-ն ավելորդ քաշ ունի: Երեխաների դեպքում թերաճն ակնհայտորեն կապված է տնային տնտեսությունների աղքատության և վատ սպառման, ինչպես նաև վատ խնամքի և կերակրման ու մոր ցածր կրթական մակարդակի հետ: Մյուս կողմից ավելորդ քաշի տարածվածությունը նույնն է աղքատ և հարուստ տնային տնտեսություններում, ինչը վկայում է բնակչության՝ առողջ սննդի և ապրելակերպի մասին ավելի լավ տեղեկացվածության անհրաժեշտության մասին[[10]](#footnote-10):

## Պարենային ապահովության կայունությունը

1. Կայունությունը պարենային անվտանգության չորրորդ հիմնասյունն է և վերաբերվում է բնակչության համար ցանկացած պահի բավարար սննդամթերքի հասանելիությանը։ Բնակչությունը չպետք է ենթակա լինի սննդամթերքի հասանելիության ռիսկերի՝ հանկարծակի ցնցումների (օրինակ՝ պատերազմի, տնտեսական և բնական աղետների) կամ ցիկլային կրկնվող իրադարձությունների (սեզոնային պարենային անապահովության) պատճառով։ Պարենային կայունության գաղափարախոսությունը հավասարապես փոխկապակցված է ինչպես պարենի առկայության, այնպես էլ մատչելիության հիմնասյուներին։
2. Այսպիսով՝ պարենային կայունության ապահովման համար անհրաժեշտ է կենտրոնանալ պարենի առկայությունն ու մատչելիությունը վտանգող ռիսկերի կանխարգելման և վրա հասած ցնցումների ազդեցությունը մեղմելու գործիքակազմի ստեղծման և ներդրման վրա։ Հայաստանի կառավարությունն արդեն իսկ կիրառել է որոշակի գործիքներ՝ կարկուտի և երաշտի հետևանքները գյուղատնտեսական ապահովագրության միջոցով փոխհատուցելու համար, ինչը թույլ է տվել մեղմել կլիմայի փոփոխության բացասական ազդեցությունը։
3. Այդ նպատակով կարևոր գործողություն կհանդիսանա նաև առանձին պարենամթերքի պետական պահուստի տեսականու և ծավալների ընդլայնումը։ Պահուստի պաշարները կարող են օգտագործվել նաև բնական աղետների և այլ ցնցումների ժամանակ գների կարգավորման և բնակչության վրա ցնցումների ազդեցությունները մեղմելու նպատակով։
4. Պարենային անվտանգության չորս հիմնասյուների կիրառությունը ընկած է **պարենային համակարգի մոտեցման** հիմքում։ Այս մոտեցումը ենթադրում է **համակարգային մոտեցում պարենային հարցերի վերաբերյալ քննարկումներին և մտքերին, դրանց ամբողջական և համակարգային պատկերացում, բոլոր բաղադրիչների ընկալում և ներգրավում, դրանց միջև փոխկապակցվածության և դրա հետևանքների հաշվի առնում**։ Այս մոտեցումն է դրված նաև սույն ռազմավարության մշակման և իրականացման հիմքում։

# Հայաստանում Պարենային անվտանգության Հիմնախնդիրներ եվ Մարտահրավերներ

1. Պարենային անվտանգության հիմնախնդիրները պարենային անվտանգությանը սպառնացող, վերջինիս ապահովման միջոցառումների արդյունավետության վրա բացասաբար ազդող, պարենային ապահովման իրավական, կազմակերպական և նյութատեխնիկական հիմքերը խաթարող կամ դրանց կայուն զարգացումը խոչընդոտող գործոններն ու երևույթներն են:

## Հիմնախնդիրներ

1. Հայաստանում պարենային անվտանգության հիմնախնդիրներն են․
   1. Երկրում մակրոտնտեսական և ագրո-բնապահպանական անկայուն վիճակը՝ պայմանավորված նաև տեխնոլոգիական զարգացվածության ցածր մակարդակով,
   2. Արտաքին սպառնալիքներին դիմագրավելու պատրաստվածության անբավարար մակարդակը,
   3. Պարենային անվտանգության համակարգի թերզարգացվածությունը և հիմնական պարենային ապրանքների ինքնաբավության ցածր մակարդակը,
   4. Գյուղատնտեսության անբավարար զարգացվածությունը։
2. Հիմնախնդիրների կոնկրետ դրսևորումներից են.
3. Մակրո մակարդակում Հայաստանի հիմնախնդիրը պայմանավորված են գյուղատնտեսության ոլորտում ներդրումային անբավարար գրավչությամբ և հայրենական արտադրանքի մրցունակության անբավարար մակարդակով։ Ի թիվս այլ գործոնների, հետևանք է Հայաստանի հայրենական արդյունաբերական համալիրում (մասնավորապես սննդամթերքի արտադրության բնագավառում) տեխնոլոգիաների ընդհանուր թերզարգացվածության, բարձր և արդիական տեխնոլոգիաների խիստ անբավարար ներդրման և կիրառման։ Այս անբավարարությունը ակնառու է հատկապես սննդամթերքի անվտանգության և որակի ապահովման համակարգի զարգացման ու միջազգային չափորոշիչներին համապատասխանելու ցածր մակարդակի առումով։

Կայուն գյուղատնտեսական տնտեսվարման և բնապահպանության գործառույթների խիստ անբավարարությունը Հայաստանում պայմանավորված է նաև ոչ բարենպաստ բնակլիմայական և երկրաբանական գործոնների (օրինակ՝ հողերի քարքարոտությունը, դեգրադացվածությունը, լանջերի դիրքադրությունը և այլն) առկայությամբ, ինչպես նաև պարենային և տեխնածին բնույթի արտակարգ իրավիճակների (նաև աղետների) առաջացման բարձր հավանականությամբ և դրանց դիմակայելու անբավարար ներուժով։ Զուգահեռ տեղի է ունենում հողերի բերրիության կրճատում և դեգրադացված հողերի մասնաբաժնի ավելացում։ Կայուն գյուղատնտեսական տեխնոլոգիաների կիրառությունն անբավարար է, գյուղացիական տնտեսությունների և այլ տնտեսվարողների մոտ այս թեմայի վերաբերյալ գիտելիքները գրեթե բացակայում են։

1. Տնտեսության իրական հատվածը և կենսաապահովման բազմաթիվ կարևոր ոլորտներ զգալի կախվածության մեջ են արտաքին տնտեսական իրավիճակից։ Հայաստանում պարենային անվտանգությանը սպառնացող արտաքին գործոնները կարելի է բաժանել երկու խմբի՝ տնտեսական և անվտանգության ռիսկեր ստեղծող։ Տնտեսական սպառնալիքները հիմնականում պայմանավորված են տնտեսական մրցակցության ուժեղացման միտումներով, պարենային շուկաների անկայունությամբ, տարածաշրջանային լոգիստիկ ենթակառուցվածքների հնարավոր անբարենպաստ զարգացումներով և այլն: Այլ սպառնալիքների թվում անհրաժեշտ է հաշվի առնել սահմանակից երկրներից երկուսի հետ Հայաստանի ունեցած թշնամական հարաբերությունները, Վրաստանի հետ հարաբերությունների անկայունությունը, տարածաշրջանում քաղաքական և տնտեսական կայունությանը լրջագույն հարված հասցրած ռուս-ուկրաինական հակամարտությունը և այլն։ Արտաքին լրջագույն սպառնալիքներից է նաև կորոնավիրուսի համավարակը, որը ստեղծում է պարենի առկայության և մատչելիության ապահովման հստակ ռիսկեր։
2. Պարենային անվտանգության համակարգի զարգացումը պայմանավորված է հետևյալ երեք հիմնական բնագավառների զարգացմամբ.
3. Բուն առաջնային գյուղատնտեսություն, որը զբաղվում է գյուղատնտեսական մթերքների արտադրությամբ, սակայն այս ենթակետը պարենային անվտանգության ռազմավարության ներքո ամբողջությամբ չի դիտարկվում, քանի որ դրանք հնարավորինս մանրամասնորեն բացահայտված և ներկայացված են ոլորտային (գյուղատնտեսության զարգացման) ռազմավարության մեջ[[11]](#footnote-11)։ Չնայած դրան՝ պարտադիր հիշատակման է ենթակա գյուղատնտեսության զարգացվածության անբավարար մակարդակը Հայաստանում, ինչը պարենային անվտանգության ապահովման լրջագույն խնդիրներից է։ Այս հիմնախնդիրը ընդգրկուն է և ներառում է առաջնային գյուղատնտեսական ամբողջ արտադրությունը։ Անհրաժեշտ է հաշվի առնել, որ միայն արտադրական խնդիրների հաղթահարումը բավարար չէ, քանի որ առկա է նաև հետբերքահավաքային մեծ կորուստների խնդիր, և այն միակը չէ։

* գյուղատնտեսական արտադրանքի մթերմամբ, վերամշակմամբ, պահպանմամբ և իրացմամբ զբաղվող բնագավառները,
* ենթակառուցվածքներ, որոնք ենթադրում են՝ ճանապարհա-տրանսպորտային, հեռահաղորդակցություն և կապ, նյութատեխնիկական մատակարարում և սպասարկում, պահպանման համակարգ և այլն,

## Մարտահրավերները

1. Հայաստանում պարենային անվտանգության հիմնական խնդիրներից բխող մարտահրավերները կարելի է սահմանել որպես ներքին և արտաքին այնպիսի գործոններ, որոնք կարող են նպաստել հիշատակված հիմնախնդիրների առերևույթ դրսևորմանը և հետագա խորացմանը: Սույն ռազմավարական փաստաթղթի համատեքստում մարտահրավերները դասակարգված են՝ ըստ Պարենային Ապահովության Համաշխարհային Կոմիտեի «Պարենային ապահովության և սնուցման Գլոբալ Ռազմավարական Շրջանակը»[[12]](#footnote-12) փաստաթղթով սահմանված պարենային ապահովության 4 հիմնասյուների (պարենի առկայություն, մատչելիություն, օգտագործում և կայունություն), որոնք ռազմավարության ներքո դիտարկվում են որպես ռազմավարության իրագործման նպատակներ։
2. **Պարենի առկայության** հիմնասյան ներքո Հայաստանում սահմանվել են հետևյալ մարտահրավերները.
3. Պարենի որոշ հիմնական տեսակներով Հայաստանի ինքնաբավության ցածր մակարդակը, այդ թվում՝ բնական ռեսուրսների անկայուն և անարդյունավետ կառավարմամբ պայմանավորված։
4. Գյուղատնտեսության զարգացման անբավարար պայմաններն ու տեմպը, գյուղատնտեսական արտադրանքի արտահանման ներուժի անբավարար օգտագործումը։
5. Ագրոպարենային արտադրանքի իրացման և արտահանման ներուժի անարդյունավետ օգտագործումը։
6. Գյուղատնտեսական (բուսաբուծություն, անասնապահություն) ցածր արտադրողականություն՝ ներառյալ.

* հողային, ջրային և այլ ռեսուրսների ոչ խնայողաբար՝ անկայուն կերպով օգտագործումը,
* տեղական սերմնաբուծության զարգացվածության ցածր մակարդակը,
* արդիական տեխնոլոգիաների կիրառության ցածր մակարդակը, մասնավորապես՝ ջերմատնային, գյուղատնտեսության մեքենայացման, սերմերի և պարարտանյութերի արտադրության և բազմաթիվ այլ բնագավառներում,
* անասնահամաճարակային և բուսասանիտարական կայունության անբավարար վիճակը,
* սպասարկման ենթակառուցվածքների անբավարարությունն ու զարգացվածության ցածր մակարդակը, մատուցվող ծառայությունների ցածր որակը,

1. Գյուղատնտեսության զարգացման գիտակրթական թույլ հենքը։
2. **Պարենի մատչելիության** հիմնասյան ներքո Հայաստանում սահմանվել են հետևյալ մարտահրավերները.
3. Պարենային ապրանքների գների շարունակական թանկացումը,
4. Ագրոպարենային համակարգի մրցունակության ցածր մակարդակը,
5. Բնակչության գնողունակության ցածր մակարդակը,
6. Բնակչության սոցիալապես անապահով և խոցելի խավերի անբավարար պաշտպանվածությունը։
7. **Պարենի օգտագործման** հիմնասյան ներքո Հայաստանում սահմանվել են հետևյալ մարտահրավերները.
8. Պատրաստի սննդամթերքի վատնման և կորուստների մեծ մասնաբաժինը,
9. Բնակչությանը լիարժեք և առողջապահական նորմերին համապատասխանող սննդով ապահովման ցածր մակարդակը, ներառյալ՝

* Առողջ սննդի և ապրելակերպի վերաբերյալ իրազեկվածության անբավարար մակարդակը,
* Սնուցման համար անհրաժեշտ սննդամթերքի ոչ ճիշտ բալանսավորումը,

1. Սննդամթերքի որակի և անվտանգության վերահսկողության անբավարար մակարդակը։
2. **Պարենային ապահովվածության համակարգի** **կայունության** հիմնասյան ներքո Հայաստանում սահմանվել են հետևյալ մարտահրավերները.
3. Բնական աղետները և դրանց պատճառած վնասները,
4. Պարենի որոշ հիմնական տեսակների պաշարների և պահուստների ձևավորման անարդյունավետ համակարգերը,
5. Պաշարների կուտակման ենթակառուցվածքների անբավարարությունը,
6. Ցածր ինքնաբավություն ունեցող ապրանքների ներմուծման արտաքին ռիսկերը, դրանց կառավարման համակարգի բացակայությունը,
7. Ագրոպարենային արտադրանքի իրացման և արտահանման լոգիստիկ ենթակառուցվածքների անբավարարությունը,
8. Արտակարգ իրավիճակներում պարենապահովման և սննդամթերքի բաշխման համակարգերի բացակայությունը,
9. Պարենային ճգնաժամերի և շոկային իրավիճակների կանխատեսման, կանխարգելման և դրանց արագ արձագանքման ենթակառուցվածքների և կարողությունների անբավարարությունը,
10. Պարենային անվտանգության ապահովման մշտադիտարկման և գնահատման համակարգերի անարդյունավետությունը։

## ռազմավարության գերագույն նպատակ եվ ենթանպատակներ

1. Հայաստանում պարենային անվտանգության ռազմավարության ընդունման և իրագործման գերագույն նպատակներն են. **կենսապես կարևոր պարենային ապրանքների տեղական արտադրության անհրաժեշտ մակարդակի (ինքնաբավության) ապահովումը, ներմուծման հաշվին պակասորդի լրացումը և պետական պարենային պահուստների համալրումը և ընդլայնումը, ինչպես նաև բնակչության բոլոր խավերի համար առնվազն ֆիզիոլոգիական նվազագույն նորմերին համապատասխանող սննդամթերքի ձեռքբերման տնտեսական հնարավորությունների և օգտագործվող սննդամթերքի անվտանգության ապահովումն է**: Հայաստանում պարենային անվտանգության համակարգի զարգացման սույն ռազմավարության ընդունման և իրականացման հիմնական նպատակները բխում են վերը ներկայացված գերագույն նպատակներից և նախորդող գլուխներում ներկայացված հիմնախնդիրների հաղթահարման անհրաժեշտությունից։

### Գերագույն նպատակներից բխող ենթանպատակներ

1. Պարենային ապահովվածության հիմնասյուների տեսանկյունից ենթանպատակները սահմանվել են մարտահրավերներին արձագանքելու և լուծելու տրամաբանությամբ։ Հայաստանում **պարենի առկայության** ապահովման նպատակին նախատեսվում է հասնել *պարենի տեղական կայուն արտադրության, պարենի հիմնական տեսակների ձեռքբերման նպատակով համաշխարհային և ռեգիոնալ շուկաների հետ կապերի ամրապնդման, ապրանքների մատակարարման շղթաների արդյունավետության բարձրացման, ինչպես նաև պետական և մասնավոր հատվածներում պարենի պահուստների ձևավորման կարողությունների հզորացման միջոցով*։ Սահմանվել են հետևյալ կոնկրետ ենթանպատակները.
2. Հողային և ջրային ռեսուրսների կառավարման, կլիմայի փոփոխության և գլոբալ տաքացման հետևանքների մեղմացման ամբողջապես վերանայված արդյունավետ համակարգ,
3. Բնական ռեսուրսների կայուն կառավարման միջոցով պարենային ապրանքների ինքնաբավության մակարդակի բարձրացում,
4. Ագրոպարենային արտադրանքի իրացման և արտահանման ներուժի արդյունավետ օգտագործում։ Արտահանման ներուժի մակարդակի բարձրացում` հաշվի առնելով երկրի գյուղատնտեսական արտադրանքի, հումքի և սննդամթերքի առումով երկրի ինքնաբավության առաջնահերթությունը։
5. Գյուղատնտեսության զարգացում, արտադրողականության բարձրացում և կայուն անասնահամաճարակային և բուսասանիտարական իրավիճակի ապահովում, մասնավորապես՝

* Մշակաբույսերի սորտերի և հիբրիդների զարգացում, կենդանիների ցեղատեսակների բարելավում, արտադրողականության աճ,
* տեղական սերմնաբուծության և սերմարտադրության զարգացում,
* արդիական տեխնոլոգիաներով ջերմատնային տնտեսությունների տարածքների ընդլայնում,
* գյուղատնտեսական տեխնիկայի և ագրոպարենային ոլորտի սարքավորումների արդիականացում,
* անասնաբուծության և թռչնաբուծության զարգացում,
* մատուցվող անասնաբուժական, բուսասանիտարական և այլ ծառայությունների (մասնավորապես հողերի ագրոքիմիական հետազոտության) ընդլայնում և բարելավում,

1. Ապրանքների ներմուծման ռիսկերի կանխատեսում և պաշարների վաղաժամ կուտակում։ Ներմուծվող ապրանքների մատակարարումների խափանումների ռիսկերի չեզոքացում,
2. Հիմնական պարենային բորսաներում Հայաստանի ներկայության ամրապնդում և մասնակցության ակտիվացում, ռազմավարական գործընկեր երկրների հետ ինստիտուցիոնալ և անխափան կապերի հաստատում և ամրապնդում, նոր մատակարարման ուղիների հայտնաբերում և գործարկում։ Պարենային անհրաժեշտ պաշարների և պահուստների ապահովման նպատակով միջազգային շուկաներից կայուն մատակարարումների ապահովում։
3. Պատրաստի սննդամթերքի կորուստների կրճատում։
4. Հայաստանում **պարենի մատչելիության** ապահովման նպատակին նախատեսվում է հասնել *(հատկապես սոցիալապես խոցելի խմբերի շրջանում) զբաղվածության ավելացման և աղքատության նվազեցման, սոցիալական պաշտպանության և ապահովության համակարգերի ծածկույթի ընդլայնման և արդյունավետության բարձրացման, շուկաների արդյունավետության և արտաքին գործոնների նկատմամբ դիմակայության բարձրացման միջոցով*։ Սահմանվել են հետևյալ կոնկրետ ենթանպատակները.
5. Սննդամթերքի գների կայունության ապահովում, գնաճի զսպում,
6. Բնակչության գնողունակության մակարդակի բարձրացում (եկամուտների մակարդակի բարելավման, պարենային ապրանքների դիվերսիֆիկացման և դրանց մատչելիության բարձրացման միջոցով),
7. Մրցունակ ագրոպարենային համակարգի կայացումն ու վերջինիս կայուն զարգացումը,
8. Բնակչության սոցիալական ապահովվածության և սոցիալապես խոցելի խավերի հուսալի պաշտպանվածության ապահովումը։
9. Հայաստանում **պարենի պատշաճ օգտագործման** ապահովման նպատակով նախատեսվում է հասնել *բնակչության սննդակարգում ավելի սննդարար մթերքների ներգրավման, հիգիենիկ պայմանների և սննդամթերքի անվտանգության ստանդարտների արդիականացման և նոր մակարդակի բարձրացնելու միջոցով*։ Սահմանվել են հետևյալ կոնկրետ ենթանպատակները.
10. Բնակչությանը լիարժեք և առողջապահական նորմերին համապատասխանող սննդամթերքով ապահովումը։ Սննդամթերքի որակի և անվտանգության մակարդակի բարելավում,
11. Սննդամթերքի անվտանգության, անասնաբուժական և բուսասանիտարական անվտանգության համակարգերի պատշաճ մակարդակի ապահովում։
12. Հայաստանում **պարենային ապահովվածության համակարգի** **կայունության** ապահովման նպատակին նախատեսվում է հասնել *արտադրության և մատակարարման շղթաների զարգացման և պարենային ապահովվածության համակարգի արտաքին/միջազգային ցնցումներին (ինչպիսիք են օրինակ՝ կլիմայի փոփոխության հետևանքները, արտաքին ու ներքին շուկաների ցնցումները, տրանսպորտային կապերի խաթարումը, բույսերի և կենդանիների հիվանդությունների բռնկումները և այլն) դիմակայման միջոցով*։ Սահմանվել են հետևյալ կոնկրետ ենթանպատակները.
13. Անհրաժեշտ ծավալով և պահպանման պայմաններով պաշարների կուտակման ենթակառուցվածքների հիմնում և գործարկում,
14. Պարենային պաշարների վաղաժամկետ կուտակում՝ օգտագործելով Հայաստանի առկա ռազմավարական, քաղաքական և տնտեսական գործընկերության ողջ ներուժը։
15. Արտակարգ իրավիճակների պայմաններում պարենապահովման և սննդամթերքի բաշխման հատուկ համակարգերի մշակում, ներդրում և դրանց անխափան ու արդյունավետ աշխատանք։ Ներքին և արտաքին շուկաների անբարենպաստ փոփոխություններին արդյունավետորեն արձագանքելու և դիմակայելու նախադրյալների ստեղծում,
16. Զարգացած լոգիստիկ ենթակառուցվածքներ և ագրոպարենային արտադրանքի իրացման աջակցության ծառայությունների մատուցում, գյուղատնտեսական արտադրանքի կորուստների կրճատում,
17. Պարենային անվտանգության համակարգի մարտահրավերներին համահունչ՝ բարելավված որակավորում ունեցող կադրային ներուժ,
18. Գործող ռազմավարությունների և ծրագրերի՝ պարենային անվտանգության համակարգին առնչվող միջոցառումներով սահմանված նպատակների ապահովում,
19. Մշակված և ներդրված պարենային անվտանգության մոնիթորինգի և գնահատման, հաշվետվողականության և ռիսկերի կառավարման արդյունավետ համակարգ։ Պարենային անվտանգության ներքին և արտաքին սպառնալիքների ժամանակին բացահայտում, կանխատեսում և կանխում, հետևանքների մեղմում,
20. Գյուղատնտեսության ոլորտի վիճակագրության հավաքագրման համակարգի բարելավում՝ ներառյալ մեթոդաբանության հստակեցում, տեղեկատվության ճշգրտության բարձրացում և այլն։

# Ռազմավարության Գործողությունների Ծրագիր

1. Բնակչությանը լիարժեք և առողջապահական նորմերին համապատասխանող սննդամթերքով ապահովումը, արտակարգ իրավիճակներում պարենապահովման և սննդամթերքի բաշխման հատուկ համակարգերի անխափան և արդյունավետ աշխատանքը, պարենային անվտանգության ներքին և արտաքին սպառնալիքների ժամանակին բացահայտումը և չեզոքացումը, սննդամթերքի անվտանգության պատշաճ մակարդակի ապահովումը, գյուղատնտեսական ապրանքների ներմուծման փոխարինման ներուժի իրացումն առաջնահերթ իրականացման ենթակա բազմաթիվ նպատակներից են։
2. Վերոնշյալ նպատակներին հասնելու համար մշակվել է 2022-2026 թվականների գործողությունների ծրագիր։ Այս ծրագիրը հիմնականում ուղղված է լինելու ենթանպատակներին հասնելուն, ինչը բավարար պայմաններ կստեղծի հետագա զարգացման և նպատակներին հասնելու համար։ Գերագույն նպատակներին հասնելու համար անհարժեշտ է հաստատել արդյունավետ համագործակցություն շահագրգիռ բոլոր գերատեսչությունների միջև։

# Պարենային Անվտանգության Ռազմավարության Իրագործման Ցուցիչները

1. Պարենային անվտանգության ռազմավարության իրագործումն ինքնանպատակ չէ և ենթադրում է հստակ չափելի և կոնկրետ արդյունքներ։ Ռազմավարության իրագործման արդյունքները կարելի է դասակարգել եռամակարդակ համակարգով՝ կոնկրետ գործողությունների իրականացման անմիջական արդյունքներ (outputs), գործողությունների և դրանց փաթեթների իրականացման արդյունքներ երկարաժամկետ կտրվածքով (outcomes), և ռազմավարության իրագործման ազդեցություն՝ երկարաժամկետ կտրվածքով (impact)։
2. **Անմիջական արդյունքները** սահմանվում են Գործողությունների Ծրագրով ներկայացված բազմաթիվ և տարատեսակ գործողությունների և միջոցառումների ամիջական հետևանքները չափելու համար։ Այդ նպատակով սահմանվում են համապատասխան ցուցիչներ, որոնցով գնահատվում է անմիջական արդյունքին հասնելու կատարողականի աստիճանը։ Որպես կանոն այս ցուցիչները լինում են կոնկրետ, չափելի, հեշտ ընկալելի ու միանշանակ, իրատեսական և տվյալ արդյունքին վերաբերելի։ Գործողությունների Ծրագրի և ընդհանուր Ռազմավարության ներդաշնակության ապահովման համար շատ կարևոր է, որ յուրաքանչյուր գործողություն, իր անմիջական արդյունքն ապահովելուց զատ, իր ներդրումն ունենա ավելի բարձր մակարդակների արդյունքների ձևավորմանը։ Դա ուղղակի վկայությունը կլինի նրա, որ գործողությունները ճիշտ են ընտրվել և նպատակները սահմանվել են իրատեսականորեն։ ՀՀ Պարենային Անվտանգության Ռազմավարության և Գործողությունների Ծրագրի իրագործման համատեքստում ակնկալվող հիմնական անմիջական արդյունքները ներկայացված են N 2 հավելվածով։
3. **Երկարաժամկետ արդյունքները** որպես կանոն խարսխված են անմիջական արդյունքներին ամբողջապես հասնելու և դրանց վրա հետագա դրական փոփոխությունները կառուցելու վրա։ Այս փոփոխությունները հիմնականում արտահայտվում են բարելավված գիտելիքների և կարողությունների ներդրման, գործունեության արդյունավետության բարձրացման, զարգացման խթանիչ ենթակառուցվածքներ ստեղծելու և գործարկելու տեսքով։ Որպես կանոն միջանկյալ արդյունքների ապահովումը (համատեքստից և իրավիճակից կախված) պահանջում է ավելի քան 5 տարի։ ՀՀ Պարենային Անվտանգության Ռազմավարության իրագործման համատեքստում ակնկալվում են հետևյալ երկարաժամկետ արդյունքները.
4. Հայաստանի 2020-2050 թվականների վերափոխման ռազմավարությամբ սահմանված մինչև 2030 թվականների համար նախատեսված ռազմավարական թիրախների՝ պարենային մատչելիության, հասանելիության և ինքնաբավության մակարդակների ապահովում,
5. Գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարությամբ սահմանված մինչև 2030 թվականների համար նախատեսված ռազմավարական թիրախների ապահովում, սննդամթերքի անվտանգության կայացած և միջազգային չափանիշներով արդյունավետորեն գործող համակարգ։
6. Պարենային նվազագույն զամբյուղի գիտական հենքով սահմանումը, նվազագույն աշխատավարձի և կենսաթոշակների համապատասխանեցումը պարենային նվազագույն զամբյուղի արժեքին՝ հաշվի առնելով գնաճի ինդեքսը։
7. Պետական պահուստների տեսականու և ծավալների ընդլայում (առնվազն երեք ամսվա սպառման պահանջարկի չափով՝ ներառելով առաջին անհրաժեշտության հետևյալ ապրանքները՝ ցորեն, եգիպտացորեն, բուսական յուղ, շաքար և միս)։ Պահուստների, պարենապահովման և սննդամթերքի բաշխման կայացած համակարգ, ներառյալ՝ ֆիզիկական ենթակառուցվածքներ, տեսականու և ծավալների հիմնավորված սահմանումը, կարգավորման, կառավարման և վերահսկողության գործող համակարգերը, և այլն։
8. Պարենային անվտանգության համակարգի կառավարման, մոնիթորինգի և գնահատման և վերահսկողության համակարգի ստեղծում։
9. **Կայուն վերջնարդյունքները** (ազդեցությունը) արտահայտվում են համակարգային լուրջ փոփոխությունների և սոցիալ-տնտեսական զգալի ազդեցության բարելավումների դրսևորման միջոցով։ Որպես կանոն երկարաժամկետ արդյունքների ապահովումը (համատեքստից և իրավիճակից կախված) պահանջում է 10 և ավել տարի։ ՀՀ Պարենային Անվտանգության Ռազմավարության իրագործման համատեքստում ակնկալվում են հետևյալ ազդեցությունները.
10. Բնակչության բոլոր խմբերի համար նվազագույն պարենային զամբյուղի հասանելիության ապահովում։
11. Հայաստանի 2020-2050թթ. վերափոխման ռազմավարությամբ Global Food Security Index-ի համար նախանշված մատչելիության, հասանելիության, ինքնաբավության և բնական ռեսուրսների ու դիմակայունության ինդեքսավորված թիրախների ապահովում։

* Գյուղատնտեսական ապրանքների մատչելիություն (ըստ Գլոբալ պարենային անվտանգության համաթվի (Global Food Security Index) մատչելիության (Affordability) գնահատականի), 76 համաթվի ապահովում 2030թ.,
* Գյուղատնտեսական ապրանքների հասանելիություն (ըստ Գլոբալ պարենային անվտանգության համաթվի (Global Food Security Index) հասանելիության (Availability) գնահատականի), 80 համաթվի ապահովում 2030թ.,
* Կարևորագույն սննդամթերքների ինքնաբավության մակարդակ (էներգետիկ արժեքով հաշվարկված, %), 70% ինքնաբավություն,
* Բնական ռեսուրսների և դիմադրողականության ինդեքսավորված գնահատական (ըստ Գլոբալ պարենային անվտանգության համաթվի (Global Food Security Index / Natural Resources and Resilience score - indexed)), 1.4 ցուցիչ 2030թ.։

1. Նախանշված պարենի տեսականու առնվազն 3 ամսվա պարենային պետական պահուստի առկայություն։

# Ռազմավարության Իրականացման Կառավարումն ու Մշտադիտարկումը

1. Պարենային Անվտանգության Ռազմավարության և Գործողությունների Ծրագրի իրագործումը ենթադրում է ՀՀ կառավարության, նախարարությունների և գերատեսչությունների, մարզային և համայնքային իշխանությունների ակտիվ ներգրավում տարատեսակ գործընթացներում։ Ավելին՝ ռազմավարության իրագործման պատասխանատվության իրենց մասնաբաժինը պետք է ունենան ինչպես սպառողները (քանի որ, եթե ռազմավարության իրականացման գործընթացը լինելու է ներառական և սովորությունների փոփոխությանը միտված), այնպես էլ մասնավոր բիզնեսը և ներդրողները, քաղաքացիական հասարակության կազմակերպությունները, համապատասխան պարտականություններ ստանձնած միջազգային գործընկերները, առևտրային համագործակցություն իրականացնող կազմակերպությունները։
2. Ռազմավարության իրագործման արդյունավետ կառավարման և վերահսկողության նպատակով անհրաժեշտ է ստեղծել **ՀՀ** **Պարենային անվտանգության** **ռազմավարության և գործողությունների ծրագրի իրագործման և վերահսկողության կոմիտե (այսուհետ՝ Կոմիտե)**։ Կոմիտեի հիմնական գործառույթներն են լինելու պարենային անվտանգության ռազմավարության և գործողությունների ծրագրի իրագործման ընթացքի մշտադիտարկումը, առաջացած հարցերի և խնդիրների լուծման նպատակով որոշումների ընդունումը, միջգերատեսչական համագործակցության արդյունավետության երաշխավորումը և ընդհանուր համակարգումը։ Կոմիտեն բաղկացած կլինի ՀՀ գրեթե բոլոր նախարարությունների ներկայացուցիչներից և աշխատանքի ընդհանուր համակարգումը կիրականացնի ՀՀ փոխվարչապետի գրասենյակը։
3. Կոնկրետ իրավիճակներում հիմնավոր, հավասարակշիռ և գիտելիքահեն որոշումներ կայացնելու նպատակով Կոմիտեն իրավասու կլինի պատվիրակել անհրաժեշտ հետազոտությունների, ուսումնասիրությունների և վերլուծությունների իրականացում մասնագիտացած գիտական, հետազոտական և խորհրդատվական կառույցների և կազմակերպությունների։ Այդ նպատակով Կոմիտեն իր տնօրինության ներքո որոշակի ֆինանսական միջոցներ պետք է ունենա։
4. ՀՀ էկոնոմիկայի նախարարությանը պատվիրակվում են Կոմիտեի քարտուղարության հետևյալ գործառույթները․
5. Պարենային անվտանգության ռազմավարության իրագործման և գործողությունների ծրագրի միջոցառումների իրականացման վերաբերյալ տարբեր պատասխանատու գերատեսչություններից և կառույցներից տեղեկատվության և հաշվետվությունների հավաքագրումն ըստ ՀՀ էկոնոմիկայի նախարարի կողմից հաստատված ձևաչափի, դրանց վերլուծությունը, առաջարկությունների ձևավորումը և ներկայացումը Կոմիտեին։
6. Պարենային անվտանգության ռիսկերի վաղաժամկետ կախատեսման, կանխարգելման և արագ արձագանքման նպատակով իրականացնել տեղեկատվության հավաքագրում, համակցված վերլուծությունների անցկացում, հաշվետվությունների պատրաստում, առաջարկությունների ներկայացում։

1. Տե՛ս World Food Summit, 1996 թ. [↑](#footnote-ref-1)
2. Աղբյուրը՝ ՊՀԾ, «Հայաստանում պարենային ապահովության և խոցելիության գնահատում, մայիս հունիս 2022թ.» [↑](#footnote-ref-2)
3. Աղբյուրը՝ «Potential Impact of COVID-19 on the Imported Food Supply Chains of Armenia։ Rapid Study, AM Partners, 2020» [↑](#footnote-ref-3)
4. Աղբյուրը՝ ՊՀԾ, “Food Security and Vulnerability Assessment in Armenia Round 3, December 2021”, հաղումը՝ https://docs.wfp.org/api/documents/WFP-0000134964/download/?\_ga=2.91748882.987812115.1665335296-1744875093.1622788255 [↑](#footnote-ref-4)
5. Աղբյուրը՝ <https://docs.wfp.org/api/documents/WFP-0000139868/download/>, 2021 [↑](#footnote-ref-5)
6. Պարենային անվտանգության բաղադրիչների սահմանումները՝ ըստ ՀՀ ՎԿ «Պարենային ապահովություն և աղքատություն» հրապարակման [↑](#footnote-ref-6)
7. Աղբյուրը՝ ՀՀ ՎԿ [↑](#footnote-ref-7)
8. Հայաստանում շաքարավազը գրեթե ամբողջությամբ արտադրվում է ներմուծված հումքի փաթեթավորման ձևով։ [↑](#footnote-ref-8)
9. Որպես արտադրության ծավալներ վերցված են հում կաթի ծավալները, իսկ ներմուծման և արտահանման ծավալների դեպքում՝ կաթի փոշին՝ վերահաշվարկված կաթի: [↑](#footnote-ref-9)
10. Աղբյուրը՝ https://globalnutritionreport.org/resources/nutrition-profiles/asia/western-asia/armenia/#:~:text=Armenia's%20obesity%20prevalence%20is%20higher,women%20and%207.5%25%20for%20men. [↑](#footnote-ref-10)
11. Տե՛ս Հավելված 1, ՀՀ կառավարության 2019 թվականի դեկտեմբերի 19-ի N 1886-Լ որոշման, հղում՝ <https://mineconomy.am/media/10030/Razmavarutyun.pdf> [↑](#footnote-ref-11)
12. Committee on World Food Security (CFS) Global Strategic Framework (GSF) for Food Security & Nutrition, CFS Reform Document 2009 [↑](#footnote-ref-12)